Beurtwater in B-Wes opgehef, perke aangepas | Netwerk24
Deur Jackie Kruger 14 Mei 2019 13:03
Beurtwater in Beaufort-Wes is Dinsdag opgehef en waterbeperkings aangepas, het die plaaslike munisipaliteit bekend gemaak.
Die Gamkadam is volgens die munisipaliteit 44% vol.
Kosie Haarhoff, Beaufort-Wes se munisipale bestuurder, sê in ’n verklaring die besluit om beurtwater op te hef is geneem as ’n regstreekse resultaat van die goeie reënval wat die dorp gehad het. Dit beteken dat daar nie meer saans beurtwater in enige woongebiede sal wees nie.
“Die reën het groot verligting vir al ons reservoirs en ondergrondse watertafels gebring,” sê Haarhoff.
Volgens hom is waterbeperkings tot vlak 3 verlaag. “Dit beteken dat elke huishouding nou 15 kiloliter water per maand mag gebruik volgens ons nuwe watertariewe stelsel,” sê hy.
Volgens hom is 25 boorgate in werking en die munisipaliteit is besig om te kyk hoe die boorgate water lewer ná die reën.
Die meeste reënval is volgens die munisipaliteit op 19 April (3 mm, 11,5%), 22 April (4 mm, 15%),
23 April (6,8 mm, 27%) en op 24 April (8,61 mm, 36%) ontvang.
Ondanks die reën word ’n beroep op die gemeenskap gedoen om steeds water te bespaar.
“Ons vra die gemeenskap om in ’n kultuur van waterbesparing te bly terwyl ons almal hoopvol wag op nog reën,” sê hy.
Meer oor: Beaufort-Wes | Waterperke | Beurtwater